**liân-oe̍h** (liân-ui̍h, 連劃, 聯-; Eng-gí: *hyphen*) a̍h-sī **liân-jī-hō** (連字號), sī chi̍t khoán piau-tiám hû-hō.

Chiap jī ê liân-oe̍h
--------------------

Tī Dionysius Thrax ê Hi-lia̍p-gí tì-chok í-keng ū kā liân-oe̍h phiat chò bûn-hoat kì-hō. Hong-hoat sī tiám tī jī-sû ē-té (hit-chūn Hi-lia̍p bûn-jī bô keh khòng-keh) ê chi̍t sûn oan-khiau pit-oe̍h, tāi-piáu nn̄g-ê jī-sû sī ài chò chi̍t hāng tan-to̍k khài-liām lâi liáu-kái. La-tin bûn-jī tī 2 sè-kí bóe kàu 3 sè-kí ê sî, mā o̍h Hi-lia̍p bûn-jī bô ēng khòng-keh; chóng-sī kàu 8 sè-kí ê sî, koh siū hui bú-gí tha̍k-chiá, pí-lūn Celt lâng cheng-lū ê koàn-sì éng-hióng, têng-sin chhái-ēng khòng-keh. Hit-tang-chūn ê chhau-siá-sai, nā khòaⁿ tio̍h bô pit-iàu ê khòng-keh, chiō ōe chiūⁿ chá-chêng Hi-lia̍p-sek ê liân-oe̍h chò má-kuh. 9 sè-kí í-āu, Hi-lia̍p-gí mā siū éng-hióng kái-ēng khòng-keh, liáu-āu iû-kî koh siū Gutenberg sek ê ìn-soat éng-hióng, kū Hi-lia̍p-sek ê liân-oe̍h chiām-chhù hông hòe-tû.

Óa-piⁿ-sek ê liân-oe̍h
----------------------

Liân-oe̍h ê lēng-gōa chi̍t khoán khí-goân, sī chi̍t khoán "óa-piⁿ-sek" (*marginal*) ê liân-oe̍h, sī siá tī in-ūi thiàu chōa soah thiah-khui ê jī-sû chêng pòaⁿ-pêng āu-piah, piáu-sī kap pâi ji̍p ē-kha hit chōa ê jī-sû āu pòaⁿ-pêng liân-sio̍k. Tī 10 sè-kí ê Eng-lân, chit sek ê liân-oe̍h í-keng ū ēng.

Pí-lūn Eng-gí ê óa-piⁿ-sek liân-oe̍h ēng-hoat thang chhiūⁿ:

|  |
| --- |
| We, therefore, the represen-
tatives of the United States 
of America... |

Thâu-chêng ê sém-phoh lāi-bīn *representatives* thiah chò *represen* kap *tatives*, tiong-ng chiap liân-oe̍h piáu-kì.

Pe̍h-ōe-jī ê sú-iōng
--------------------

Chham-oa̍t: Pe̍h-ōe-jī ê le̍k-sú
Liân-oe̍h tī Pe̍h-ōe-jī chú-iàu ê sú-iōng, chiàu Carstairs Douglas tī 1873 nî chhut-pán ê Ē-mn̂g-ōe sû-tián lāi-bīn ké-soeh, sī ēng lâi kā liân-sio̍k ho͘-im ê jī-sû im-chat chiap chò-hóe; jî-chhiá mā khó-lū tio̍h mài kā jī chiap siuⁿ kòe tn̂g--khì. In-ūi pian-siá khang-khòe ê cheng-chha, Douglas sû-tián pún-sin tùi liân-oe̍h ê sú-iōng, iû-kî tú tio̍h 3-ê im-chat ê jī-sû ê sî-chūn, sī iû-goân iáu bô it-tì--ê. Lēng-gōa hit chūn mā í-keng ū ēng **siang-liân-oe̍h** piáu-tat khin-siaⁿ ê siat-kè.

Tī kin-sè khah ún-tēng thong-hêng ê Pe̍h-oē-jī kè-sio̍k 19 sè-kí ê siat-kè, kā liân-oe̍h ēng chò chiong im-chiat liâm chò jī-sû ê hû-hō. Lēng-gōa mā pó-chhî chá-chêng siang-liân-oe̍h ê ēng-hoat, piáu-sī chiap āu ê im-chat ho͘ khin-siaⁿ. 

Pe̍h-ōe-jī ia̍h ū bô tàu liân-oe̍h ê siá-hoat. Che tang-tiong chi̍t khoán sī ēng jī-sû chò tan-goân, kā chē-ê im-chat liân chò-hóe siá. koh ū chi̍t khoán siat-sióng sī o̍h Oa̍t-lâm-gí ê chiàⁿ-jī-hoat kā im-chat pun-khui siá.

Tiān-náu chhú-lí
----------------

Tī tiān-náu sú-iōng ê ASCII bûn-jī pian-bé lāi-bīn, liân-oe̍h kap kiám-hō sī kong-ke ēng "hyphen-minus" hû-hō, siat tī būn-jī 45 (*character 45*); nā Unicode sī siat tī U+002D (-); lēng-goā, oân-ná ū hun-li̍p ê pian-bé: liân-oe̍h sī U+2010 ( ‐ ); kiám-hō sī U+2212 ( − ).

Chham-chiàu
-----------

### Su-chì

* Houston, Keith (2013). *Shady Characters: The Secret Life of Punctuation, Symbols, and Other Typographical Marks*. W. W. Norton & Company. ISBN 978-0393064421.
* Douglas, Carstairs (1873). *Chinese-English Dictionary of the Vernacular or Spoken Language of Amoy*.
* Barclay, Thomas (1923). *Supplement to Dictionary of the Vernacular or Spoken Language of Amoy*.

### Chù-kha

1. ↑  Barclay 1923, 劃 "liên-u̍ih, a hyphen."
2. 1 2  Houston 2013, Chapter 7: The Hyphen
3. ↑  Douglas 1873, Introduction
4. ↑  Douglas 1873, Explanation of Abbreviations, and of Peculiar Marks, &c.
5. ↑  Barclay 1923, 劃 "siang-liên-u̍ih, a double hyphen."
6. ↑  張洪南 (1922). *臺灣羅馬白話字自修書*.
7. ↑  楊允言 (1995). *台語這條路─台文工作者訪談錄*. 台笠出版社 & 學生台灣語文促進會. p. 47. ISBN 9789579974813.
8. ↑  張裕宏 (2014). "40年ê文字思考".

Khòaⁿ lēng-gōa
--------------

* Dash